b'\n_START_ARTICLE_\nValborg Werbeck-Sv\xc3\xa4rdstr\xc3\xb6m\n_START_PARAGRAPH_\nValborg Werbeck-Sv\xc3\xa4rdstr\xc3\xb6m (1879 \xe2\x80\x93 1. tammikuuta 1972 Eckw\xc3\xa4lden) oli ruotsalainen oopperalaulaja. _NEWLINE_Werbeck-Sv\xc3\xa4rdstr\xc3\xb6m oli kotoisin Pohjois-Ruotsista. Laulu kuului h\xc3\xa4nen el\xc3\xa4m\xc3\xa4\xc3\xa4ns\xc3\xa4 jo varhaislapsuudessa. H\xc3\xa4nen poikkeukselliset laulunlahjansa todettiin jo hyvin nuorena. Soolojen laulaminen koulun kuorossa kuului h\xc3\xa4nen teht\xc3\xa4viins\xc3\xa4, ja kymmenvuotiaana h\xc3\xa4n lauloi mm. kirkkokonserteissa. H\xc3\xa4n lauloi vaivattomasti kolmiviivaiseen gis:\xc3\xa4\xc3\xa4n ja a:han asti. Koloratuuri oli h\xc3\xa4nelle synnynn\xc3\xa4ist\xc3\xa4._NEWLINE_Valborg Sv\xc3\xa4rdstr\xc3\xb6m aloitti lauluopinnot 15-vuotiaan Tukholman kuninkaallisessa Akatemiassa, mutta koulutus ei tehnyt hyv\xc3\xa4\xc3\xa4 h\xc3\xa4nen luontaiselle laulutavalleen. H\xc3\xa4nen \xc3\xa4\xc3\xa4nens\xc3\xa4 ei ollut erityisen voimakas, ja \xc3\xa4\xc3\xa4nen voimistamisyritykset aiheuttivat ongelmia._NEWLINE_H\xc3\xa4n teki konserttikiertueita ja opiskeli Musiikkiakatemian oopperakoulussa. 21-vuotiaana h\xc3\xa4n debytoi "Mignonina", "Susannena" Mozartin Figaron h\xc3\xa4iss\xc3\xa4 ja "Lackm\xc3\xa9na". H\xc3\xa4net kiinnitettiin Tukholman Hovioopperaan. H\xc3\xa4n sai Akatemian matkastipendin jatko-opintoihin Pariisissa, Italiassa ja Saksassa ja opiskeli muun muassa Desir\xc3\xa9e Artotin johdolla._NEWLINE_Vaativat lauluteht\xc3\xa4v\xc3\xa4t ja koulutus olivat kovettaneet Sv\xc3\xa4rdstr\xc3\xb6min \xc3\xa4\xc3\xa4nen, ja M\xc3\xbcnchenin oopperan tenori Heinrich Knote varoitti h\xc3\xa4nt\xc3\xa4 \xc3\xa4\xc3\xa4nen vaikeuksista. 25-vuotiaana laulaessaan viel\xc3\xa4 Hovioopperassa Sv\xc3\xa4rdstr\xc3\xb6m sai \xc3\xa4\xc3\xa4nij\xc3\xa4nteiden halvauksen. Knoten ohjeita noudattaen h\xc3\xa4n kuntoutti \xc3\xa4\xc3\xa4nens\xc3\xa4 itse. Siit\xc3\xa4 alkoi tie, joka johti oman laulukoulun \'Die Schule der Stimmenth\xc3\xbcllung\' (laulu\xc3\xa4\xc3\xa4nen vapauttamisen koulu) perustamiseen._NEWLINE_Valborg Sv\xc3\xa4rdstr\xc3\xb6m avioitui hampurilaisen Louis Werbeckin kanssa, erosi Hovioopperasta ja keskittyi konsertti- ja vierailun\xc3\xa4ytt\xc3\xa4m\xc3\xb6toimintaan. H\xc3\xa4n perusti laulukoulun, joka laajeni my\xc3\xb6s pedagogiseen ja terapeuttiseen suuntaan. H\xc3\xa4nen el\xc3\xa4m\xc3\xa4nty\xc3\xb6ns\xc3\xa4 jakautuu  kolmeen noin kolmenkymmenen vuoden  jaksoon, joista ensimm\xc3\xa4inen suuntautui esitt\xc3\xa4v\xc3\xa4\xc3\xa4n lauluun ja laulukoulun perustan kehitt\xc3\xa4miseen, toinen laulupedagogiikkaan ja kolmas ty\xc3\xb6h\xc3\xb6n laulun terapeuttisten ja parantavien mahdollisuuksien parissa._NEWLINE_Werbeck-Sv\xc3\xa4rdstr\xc3\xb6m lauloi viimeisen kerran julkisesti 52-vuotiaana vuonna 1931 Hampurissa laulukoulunsa konsertin yhteydess\xc3\xa4. Pedagogista ty\xc3\xb6t\xc3\xa4 h\xc3\xa4n jatkoi vuoteen 1935, mutta kansallissosialismin nousu keskeytti toiminnan. Werbeck-Sv\xc3\xa4rdstr\xc3\xb6m  kiersi useilla paikkakunnilla ja vihdoin muutti sodan jaloissa Eckw\xc3\xa4ldeniin, jossa h\xc3\xa4n harjoitti lauluterapiaa. H\xc3\xa4n v\xc3\xa4hensi lauluoppilaita, sill\xc3\xa4 h\xc3\xa4n n\xc3\xa4ki laulullis-terapeuttiset kysymykset keskeisen\xc3\xa4 teht\xc3\xa4v\xc3\xa4n\xc3\xa4\xc3\xa4n. Osan vuotta h\xc3\xa4n ty\xc3\xb6skenteli Sveitsiss\xc3\xa4 ja muutoin Eckw\xc3\xa4ldeniss\xc3\xa4._NEWLINE_Vuonna 1951, 72-vuotiaana, h\xc3\xa4n teki viel\xc3\xa4 matkan Hollantiin ja Englantiin pit\xc3\xa4en kaikkialla kursseja, mutta vasta 80-vuotiaana h\xc3\xa4n lopetti matkustamisen. H\xc3\xa4n ty\xc3\xb6skenteli sen j\xc3\xa4lkeen viel\xc3\xa4 Eckw\xc3\xa4ldeniss\xc3\xa4 tutkien laulun terapeuttisia mahdollisuuksia. Viimeisin\xc3\xa4 elin vuosinaan h\xc3\xa4n siirsi laulukoulunsa keskeisen sis\xc3\xa4ll\xc3\xb6n nuorille laulajille ja muusikoille, ja laulukoulun johdon h\xc3\xa4n luovutti J\xc3\xbcrgen Schrieferille.'